**СТАНОВИЩЕ**

от проф. д-р Стоянка Тодорова Кендерова

във връзка с провеждане на конкурс за доцент

по професионално направление 2.1. Филологоя (Арабска култура), обявен в ДВ, бр. 9 от 02.02.2016 г.,

съгласно Заповед N РД 38-1891 от 02.03.2016 г. на

проф. дфн Атанас Герджиков, Ректор на СУ „Св. Климент Охридски“

Единствен кандидат по обявения конкурс е Галина Стефанова Евстатиева, главен асистент в катедра „Арабистика и семитология“, Център за източни езици и култури, Факултет Класически и нови филологии към СУ „Св. Климент Охридски“ .

За обявения конкурс гл. ас. Галина Евстатиева представя всички необходими документи, посочени в Заявлението й до ректора на СУ за допускане до участие в него. На членовете на журито са предоставени и самите научни трудове по конкурса. Предвид на факта, че Галина Евстатиева кандидатства за доцент във висше учебно заведение, по моя молба, ми бяха предоставени и Учебните програми по дисциплините, които тя преподава.

Галина Евстатиева завършва висше образование по „Арабистика“ през 1995 г. На следващата година тя започва редовна докторантура по арабско литературознание в катедра „Арабистика и семитология“. От тoзи момент, до успешната й защита през 2002 г., и след това – до 2007 г., тя работи като хоноруван преподавател в същата катедра, като води общо 10 теоретични дисциплини и курсове. За отбелязване е, че с изключение на една (*Практически курс по арабски език*), всички останали са свързани с изкуството, литературата и културата на арабския свят. По този начин, още от първите години на своята научна и преподавателска дейност, колегата Евстатиева се ориентира към широобхватната тема на арабската култура, като от 2008 г. е щатен преподавател и главен асистент в тази именно област.

По обявения конкурс гл. ас. Евстатиева отчита научна и преподавателска дейност **за периода 2008/2009-2016 г.** Както отбелязах, през 2002 г. тя защитава в СУ „Св. Климент Охридски“ докторска дисертация на тема „*Модифициране на класическия арабски стих в модерната поезия до 60-те години на XX век*“ (218 стр.). Девет години по-късно (**през 2011 г**.) дисертацията, **преработена и допълнена** (вече 272 стр.), е публикувана под заглавие „*Арабското стихознание*“. Предвид на това, смятам, че тази монография също трябва да се вземе под внимание като един плюс в Списъка на нейните публикации по конкурса.

През посочения по-горе период колегата Евстатиева се оформя като един от водещите наши специалисти по история на арабската култура, разглеждана от възникването на исляма през VII век до нашето съвремие. Тази констатация е продиктувана от съдържанието на нейната продукция и от обхвата и тематиката на лекциите, които включват учебните й програми. Тук **на първо място** ще отбележа **основния труд**, с който тя се явява на конкурса, а именно обстойната монография „*Ислямът и забулването на жените в арабския свят*“ (352 стр.), и който я представя като задълбочен и запознат с проблематиката изследовател. Освен че темата е разгърната широко и обхваща ситуацията през различни периоди и географски ареали, значението й се определя и от **нейната актуалност** както за страните от Западна Европа, така и за нашата българска действителност в настоящия момент.

Трудът е много добре структуриран. Обстойно и с позовавания на трудовете на средновековни арабски автори и особено, използвайки нормативните мюсюлмански текстове, авторката ни въвежда в обстановката по времето на възникването на исляма, тогава, когато пророкът Мухаммад е още жив, а въпросът за покриването на жената се отнася до неговите съпруги. Изяснено е понятието *хиджаб*, което означава не само част от облеклото, с което мююсюлманката се покрива, но и самата практика на забулване на главата и тялото. В изследването са анализирани и други арабски термини, чието значение не винаги може да бъде преведено точно.

Авторката проследява проблема в развитие, като достига до нашето съвремие. Обрисувана е ситуацията в продължение на около четвърт век, главно около 80-те години на ХХ век, когато въпросът за забулването не ангажираше вниманието на арабското общесто (на което аз самата съм свидетел, предвид на престоя ми в някои арабски страни в онзи момент), за разлика от остротата, с която стои той днес. От арабския свят анализът на проблема се пренася в страните от Западна Европа (предимно във Франция, Германия и Великобритания), където през отминалото столетие се формират различни по численост мюсюлмански общности, достигащи в някои от тях до няколко милиона. Предложени са в превод на български език изключително голям брой текстове както на западни автори, така и на писатели, философи, мислители, журналисти от арабския свят, като особено внимание е отдадено на мнението на представителките на женския пол по този въпрос. Много коректно, щателно и задълбочено, а също и от позицията на неутрален изследовател, колегата Евстатиева разкрива акта на забулването от две страни: като изява на по-висок статут в обществото от страна на мюсюлманката и желание да бъдат запазени нейното спокойствие и сигурност, а от друга страна – отхвърлянето на забулването е възприемано като нарушаване на нейните права по отношение религиозната й принадлежност. Смятам, че ако авторката продължи работата си по тази проблематика, тя би могла да обърне внимание и на отражението на Ислямската революция в Иран не само върху начина на обличане на иранската жена, но и на влиянието, което това събитие оказва в други мюсюлмански страни.

В качеството си на главен асистент Галина Естатиева води три задължителни и две избираеми дисциплини по бакалавърска степен, както и една задължителна и една избираема дисциплина в магистърска степен. Програмите по две от тези дисциплини – *Арабско изкуство* и *Изкуството в контекста на ислямската култура*, както и част от нейните публикации, ми позволяват да очертая **ислямското изкуство** **като една от главните области в нейната научна и преподавателска дейност.**

Колегата Евстатиева се спира върху основните творчески изяви на арабските народи още от зараждането на исляма до днес: калиграфия, орнаментално изкуство, музика (впечатляваща в това отношение е студията й върху арабското музикално изкуство) и архитектура, като тук специално заслужава да бъдат отбелязани статиите й в Справочника по исляма, посветени на култовите сгради в исляма. Тези основни за арабската и мюсюлманската култура теми са разгледани в контекста на историческата действителност, която предлага разнообразие от религиозни и философски идеи и местни традиции. Представени са и характерните черти на ислямското изкуство в различните региони в света: Азия, Африка, Андалусия, както и в българските земи през османския период. Не е пропуснато и влиянието на западната култура.

В научната и преподавателска дейност на колегата Евстатиева присъства и **съвременнта история на** **арабските страни**.Арабският свят е разгледан в един доста широк план: физико-географски, историко-политически, социално-икономически, етно-религиозен и културен. В лекциите по *Съвременна арабска култура* е отразен и приносът на арабите в световната култура – изкуство и литература, както и стремежът им за културно самоопределяне и социално развитие.

Галина Евстатиева пише на хубав, много точен и разбираем български език, без излишни фрази и разсъждения, които само да запълват пространство и които съвсем спокойно биха могли да бъдат отхвърлени; всеки неин израз, всяка мисъл е на мястото си.

С научната си продукция и широкия спектър от теми, които се разглеждат в лекционните й курсове, съпроводени от обстойна библиография, гл. ас. Галина Евстатиева се представя като изграден специалист по въпросите, които се отнасят до културата, разбирана в широк смисъл на думата, на арабския свят. В нейните разработки присъства и културата и поведението на мюсюлманското население в българските земи през различните етапи от неговото историческо минало и съвремие. Би могло да се каже също така, че научното и професионалното й развитие протича тясно свързано с катедрата по „Арабистика и семитология“. Нейното по-нататъшно академично израстване ще допринесе за престижа на българската арабистика и също така е от полза и значение за формирането на настоящите и бъдещи кадри на тази катедра. Предвид на казаното дотук, приканвам членовете на уважаемото Научно жури да присъдят на гл. ас. Галина Стефанова Евстатиева академичната длъжност „доцент“ по професионално направление 2.1. Филология (Арабска култура).

